Okresná prokuratúra Nitra 
Damborského 1, 949 99 Nitra 1

Sp. zn. : 4 Pv 700/09/4403	Nitra, 12.12.2013
EEČ : 2-32-86-2013

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
za prečin krádeže § 212 odsek 2 písmeno a)  Trestného zákona spolupáchateľstvom podľa § 20 Trestného zákona, ktorého sa dopustil na tom skutkovom základe, že :
	spoločne s mladistvým XXXXX, ktorý je stíhaný za predmetný skutok v inej trestnej veci, dňa 12.08.2009 v presne nezistenom čase po vzájomnej dohode prišli k objektu Materskej školy na Kalinčiakovej ul. v XXXXX, vytrhli časť pletiva, ktorým je objekt materskej školy oplotený, vošli do objektu materskej školy pri kotolňu, odkiaľ odcudzili 4 ks platní zo sporákov, kuchynskú panvicu a plechovú časť z práčky a odcudzené veci odniesli do zberných surovín M S KOV na Opatovskej ul. v XXXXX, kde odcudzené veci predali a peniaze si rozdelili a minuli pre vlastnú potrebu, čím spôsobili Mestu XXXXX škodu vo výške 4,20,- Eur,

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.

Odôvodnenie:

	Poverený príslušník Okresného riaditeľstva Policajného zboru Úradu justičnej a kriminálnej polície XXXXX uznesením sp. zn. XXXXX zo dňa 28.10.2009 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie mladistvému XXXXX za prečin krádeže § 212 odsek 2 písmeno a)  Trestného zákona spolupáchateľstvom podľa § 20 Trestného zákona na skutkovom základe opísanom vo výroku tohto uznesenia a po vykonaní skráteného vyšetrovania preložil vyšetrovateľ Okresného riaditeľstva Policajného zboru Odbor kriminálnej polície XXXXX vyšetrovací spis prokurátorovi spolu s návrhom na podanie obžaloby.
	Podľa § 215 odsek 2 písmeno a) Trestného poriadku prokurátor môže zastaviť trestné stíhanie, ak je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.
	Podľa § 212 odsek 1 Trestného zákona kto si prisvojí cudziu vec tým, že sa jej zmocní a spôsobí tak malú škodu, potrestá sa odňatím slobody až na dva roky.
Podľa § 212 odsek 2 písmeno a) Trestného zákona rovnako ako v odseku 1 sa potrestá, kto si prisvojí cudziu vec tým, že sa jej zmocní a čin spácha vlámaním.
Podľa § 117 odsek 1 Trestného zákona trestné sadzby odňatia slobody ustanovené v tomto zákone sa u mladistvých znižujú na polovicu; horná hranica zníženej trestnej sadzby nesmie prevyšovať sedem rokov a dolná hranica zníženej trestnej sadzby dva roky. 
	Podľa § 42 odsek 1 Trestného zákona ak súd odsudzuje páchateľa za trestný čin, ktorý spáchal skôr, ako bol súdom prvého stupňa vyhlásený odsudzujúci rozsudok za iný jeho trestný čin, uloží mu súhrnný trest podľa zásad na uloženie úhrnného trestu.
	Podľa § 44 Trestného zákona súd upustí od uloženia súhrnného trestu podľa § 42 alebo od uloženia ďalšieho trestu podľa § 43, ak pokladá trest uložený skorším rozsudkom na ochranu spoločnosti a nápravu páchateľa za dostatočný.
	Preskúmaním vyšetrovacieho spisu som zistila, že obvinený mladistvý XXXXX bol rozsudkom Okresného súdu v XXXXX sp. zn. XXXXX zo dňa 06.08.2010, právoplatným v spojení s uznesením Krajského súdu v XXXXX sp. zn. XXXXX zo dňa 21.12.2010, dňa 21.12.2010, uznaný vinným zo zločinu sexuálneho násilia podľa § 200 odsek 1, odsek 2 písmeno b) Trestného zákona spolupáchateľstvom podľa § 20 Trestného zákona a podľa § 200 odsek 2 Trestného zákona s poukazom na § 117 odsek 1 Trestného zákona, zistiac poľahčujúcu okolnosť podľa § 36 písmeno j), písmeno l), písmeno n) Trestného zákona a nezistiac žiadnu priťažujúcu okolnosť podľa § 37 Trestného zákona s použitím § 38 odsek 2, odsek 3 Trestného zákona mu bol uložený trest odňatia slobody vo výmere 2 roky. Podľa § 119 odsek 1 Trestného zákona mu bol výkon uloženého trestu podmienečne odložený a zároveň určená skúšobná doba na 30 mesiacov. 
	Za trestný čin krádeže podľa § 212 odsek 2 písmeno a) Trestný zákon dovoľuje uložiť trest odňatia slobody až na dva roky, pričom s poukazom na ustanovenie § 117 odsek 1 Trestného zákona mladistvému páchateľovi zákon dovoľuje uložiť trest odňatia slobody až na jeden rok. 
	Vzhľadom na to, že obvinený predmetný skutok spáchal skôr, ako bol vyššie uvedeným rozsudkom odsúdený za iný trestný čin, bol by mu v konaní pred súdom ukladaný súhrnný trest.
	S poukazom na ustanovenie § 44 Trestného zákona však prichádza do úvahy aj upustenie od uloženia súhrnného trestu, pretože trest odňatia slobody vo výmere 2 roky je dostatočný.
	S poukazom na všetky vyššie uvedené skutočnosti som rozhodla tak, ako je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Ak obvinený vyhlási do 3 dní odo dňa doručenia, že na prejednaní veci trvá, bude sa v trestnom stíhaní pokračovať.

Mgr. Erika Kučerová
prokurátorka